یوونس ڕەزایی

**یوونس ڕەزایی** (لەدایکبووی ١٩٧٥ لە بۆکان، ڕۆژھەڵاتی کوردستان) شاعیر و نووسەرێکی کوردە.

یوونس ڕەزایی ساڵی ١٣٥٤ی ھەتاوی لە دایک بووە. لە مەھاباد و بۆکان خوێندوویەتی. پاشان خولی کارناسی تەکنۆلۆژیای پەروەردەی لە زانکۆی تەورێز و ماستەری زانستە سیاسییەکانی لە زانکۆی زانست و توێژینەوەکانی تاران تەواو کردووە. لە بنکەی ڕاھێنانی ھزری مناڵان و مێرمنداڵانی شاری بۆکان دامەزراوە. پاش چەند ساڵێک لەوێ وازی ھێناوە و بووەتە مامۆستای قوتابخانە. لە گۆڤار و بڵاڤۆکەکانی ڕۆژھەڵات و باشووری کوردستاندا گەلێک نووسراوە و ھۆنراوەی بڵاو بووەتەوە. سەرنووسەری گۆڤارەکانی (زایەڵە) و (پەیژە) و لە ساڵی ١٣٧٩ی ھەتاویشەوە ھەتا چەند مانگ بەر لە ڕاگیرانی؛ ئەندامی دەستەی نووسەرانی گۆڤاری سروە بووە.
یوونس ڕەزایی وەک داھێنەری شیعری شێت دەناسرێ و دوو کۆمەڵە شیعری بە ناوەکانی "شینترین بەتاڵ" و "منم شاعیری ژنانی چاوەڕوان" بڵاو کردووەتەوە کە تایبەتمەندییەکانی ئەم شێوە شیعرییەیان لەخۆ گرتووە. وەک یەکێک لە داوەرانی بەشی شیعری یەکەمین خەڵاتی ئەدەبیی کتێبی کوردی ئیبراھیم یوونسی ھەڵبژێردراوە و لە ھەڵسووڕاوانی ئەنجومەنی ئەدەبیی بۆکان بووە. شیعر و چیرۆکی بە زمانی فارسیش وەرگێڕدراون. ھاوکاری «بنکەی ئینسایکڵۆپێدیای چیرۆکەکانی ئێران» بووە.

لە بواری ئەدەبیاتی منداڵانیشدا چالاکە و بەرھەمی چاپ کردوون. جگە لەوەش ئەندامی دەستەی نووسەرانی مانگنامەی (ڕۆچنە) بووە کە تایبەتە بە مناڵان و مێرمنداڵان. ھەروەھا یەکێک لە ئەندامانی چاودێری گۆڤاری مناڵانەی کانییە، کە پاشکۆی گۆڤاری مەھابادە و ٩٥ ژمارەی دەرچووە.

لە بواری فیلمنامەشدا چالاکە و تا ئێستا فیلمنامەی بۆ ژیان و بەرھەمی ھونەرمەندی مۆزیکژەنی کورد موجتەبا میرزادە و شاخەوانی کورد محەممەد ئەوراز نووسیوە کە لە تەلەڤیزیۆنە کوردییەکانەوە بڵاو بوونەتەوە.

## بەرھەمەکان
### نووسین
# **شینترین بەتاڵ**، شیعر، ٢٠٠١
# **منم شاعیری ژنانی چاوەڕوان**، شیعر، ٢٠٠٧
# **مامە میاو**، چیرۆکی مناڵانەی ئاژەڵان، ٢٠١٤
# **تەنیایی لە تیراژی پایزدا**، شیعر، ٢٠١٨
# **سەمفۆنی پێنجەمی باران**، شیعر، ٢٠١٨
# **نەشتەر بە ڕەنگێکی دیکەی ترەوە**، شیعر، ٢٠١٨
# **کایە بە ئەلف و بێی گریان**، شیعر، ٢٠١٨

### وەرگێڕان
# **ڕێوی مەنجەڵ بەسەر**، چیرۆکی منداڵان، وەرگێڕان لە فارسییەوە، ٢٠١٠
# **ھەنگاوی یازدەھەم**، چیرۆکی منداڵان، وەرگێڕان لە فارسییەوە.

### بەرھەمە وەرگێڕدراوەکان
# **و من عاشقانە انبوە میشوم** بە فارسیکراوی ھەڵبژاردەیەک لە شیعرەکانی یوونس ڕەزایی، وەرگێڕ: ئارەش سەنجابی ٢٠١٠
# **دستور زبان باران**، بە فارسیکراوی کۆمەڵە شیعرێکی یوونس ڕەزایی، وەرگێڕ: ئارەش سەنجابی، ٢٠١٦

## نموونەی شیعر
* نەشتەر بە ڕەنگێکی دیکەی ترەوە

: بە کۆڵانەوە دەتبینم
: لە تابووتی خۆتدا ڕووبارێکی تری

: (واتە ڕابردووت کە وێنەیەکی لێڵ بوو لە دەریا…

: واتە دەریا

: نەک ئەو کاتانەی بڵێسەکانی شێتن

: ئەو مەحەل کە دەفی مانگ زەرد و بێدەنگە

: لە دیوانی شاعیران دا… کە ئاسمانێکی غەوارە

: واتە ئاسمان تەختە ڕەشێک نەبوو

: ئەسپێک تەقڵە کوت تێیدا شیعر بێ

: زەمینیش جەغزێک نا بە دەوری… دۆزەخدا

: بە کورتی… باران لە کۆڵان دەبارێ و

: من جگەرەیەک لەبەر پەنجەرەکەم دادەگیرسێنم

: و ھەر ھیچ… باخێک بە زەمانەوە نابینم…

: بێ ناسنامەیەک لە باڵێکی سوور)

: بە تاریکەوە دەتدوێنم

: وێڕای ناخی ڕەوەزێک مات…

: (ڕەوەز بە واتاکانی ئینسانەوە نا… لە مێژوویدا

: بە قەڵافەتی ڕابردووشەوە نا… کە بەرزە و

: دوور لە ڕەنگەکان

: بە قووڵایی شەوگارەوە… کە بێ سەروشوێن دەبێ

: ئەسپێک لە بوومێکدا

: کە سەوزە تا ھەمیشە

: سووریش واتای دیکەی جودا لە تەقینەوەی پرسووس و

: ئاڵای چین و ڕیستوورانی تاڵی قاوە

: سوور ھێمای دی

: ھوتێلی تر

:شیعری دیکەش

: و خەنجەرێکیش کە دڵۆپ دڵۆپ خۆتی… لە کالانی تەوەللا
: بۆ من کە تابووتت لەسەر شانم… دەگمێنێ

: من تا لووتکە… تا بەرزایی خوێن… تا ھەتاو
: من تا باران… تا ناخی دار… تا لاپەڕەی ڕوونی کانی
: تەنیا تەنیا تابووتت ئەی مێژووم

: بە زاراوەی خۆشم
: ساڕێژ دەکەم.
: و دەتلێمەوە بە نووکی نەشتەرتدا
: دەزانم… تا سنوورێکی کە مەزاری ئاورە…

: لاپەڕەکانی دوێنێ دیسان بە شەقام وەربوون

: لاپەڕەی یەکەم خەون بوو

: دووەم خوێن و وێرانی ھەتا سنوورێک لە ئاو

: لاپەڕەکانی دی پەڕەوازەی ئاور و تەنیایی

: دوا لاپەڕەم تەلەویزیۆنێکی مێوینە

: بمبوورە من میھرەبانی

: واتایەکی دی بۆ خەنجەر

: ڕێیەک بۆ پەڕینەوە لە مەرگ… لە مێوینەکاندا دەبینم

: "ویتی‌"یەک سەبارەت بە مێژووی ئوتریش و

: ئۆپێڕی با

: فیلمێک لەسەر دۆڵفینەکانی دووبلین و

: تەنانەت بێڕلینیش… بەو ھەموو شوورەیەوە… کە شوورەیی بوو

: دوا لاپەڕەم درێژەی تابووتت نا کە ون بوو

: ڕووبارێک دێڕ بە دێڕی سبەینێ

: ماڵاوا سوور!... بە واتایەکی دیکەوە

: نەشتەر! بە ڕەنگێکی دیکەی ترەوە…

: کە سوور نییە… لە زمانتدا شاراوە.

## سەرچاوەکان

پۆل:خەڵکی بۆکان
پۆل:زیندووان
پۆل:لەدایکبووانی ١٩٧٥
پۆل:کوردەکانی ڕۆژھەڵاتی کوردستان
پۆل:نووسەرانی کورد
پۆل:شاعیران بە زمانی کوردی